Viorica Dăncilă a primit, sâmbătă, o sabie de samurai din partea organizației PSD Arad. Președintele filialei, Dorel Căprar, a afirmat că Viorica Dăncilă „este curată ca lacrima, ca un samurai”, iar cadoul o va călăuzi în lupta cu bărbații și „va tăia la propriu și la figurat tot ce trebuie tăiat”.

„Doamna Viorica Dăncilă, din punctul meu de vedere sunteți un samurai, chiar dacă sunteți femeie. Sunteți mult mai puternică decât mulți bărbați, inclusiv decât cei șase, șapte bărbați care au făcut front comun ca să dea jos Guvernul României. Avem încredere în dumneavoastră. Trebuie să fiți sigură că veți câștiga alegerile. Am văzut cum vă iubesc oamenii. Vreau să vă rog să acceptați mici cadouri simbolice, din partea mea și a organizației, cadouri care să vă călăuzească în lupta cu acei bărbați și nu numai, doamnă prim-ministru. În primul rând o să vă fac cadou o sabie de samurai. Simbolistica acestei săbii, care sper să vă ajute să taiați atât la propriu, cât și la figurat, tot ce trebuie tăiat, iar dumneavoastră știți exact la ce mă refer eu”, a spus Dorel Căprar, la Arad, citat de Mediafax.

El a adăugat că „Viorica Dăncilă este curată ca lacrima, este precum un samurai care luptă până la sfârșit”.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Un alt obiect pe care l-a primit liderul PSD de la filiala Arad este o icoană.

„Avem o icoană făcătoare de minuni care este la mănăstire, cu siguranță această icoană și Dumnezeu vă va călăuzi în lupta pe care o aveți cu forțele răului, cu cei care doresc dezbinarea României”, a mai spus Dorel Căprar.

Editare web: Luana Păvălucă